internet vaartha 198 Views
ముంబయి : రాయల్‌ చాలెంజర్స్‌ బెంగళూరు యువ ఆటగాడు సర్పరాజ్‌ఖాన్‌కి మైదానంలో ఆటతీరు మెరుగు పర్చుకోవడంపై ఆ జట్టు కెప్టెన్‌ కోహ్లీ సలహాలిస్తున్నాడట. కాగా తాజా ఐపిఎల్‌లో సన్‌రైజర్స్‌ హైదరా బాద్‌పై చెలరేగిన సర్పరాజ్‌ఖాన్‌ కేవలం 10 బంతుల్లోనే 5 బౌండరీలు,2 సిక్సర్లతో 35 పరుగులు చేసి అభిమాను లను అలరించాడు. అయితే తర్వాత ఢిల్లీ డేర్‌డెవిల్స్‌తో జరిగిన మ్యాచ్‌లో లేని పరుగు కోసం ప్రయత్నించి ఒక పరుగు వద్దే సర్పరాజ్‌ఖాన్‌ రనౌటవడంతో బెంగళూరు భారీ స్కోరుకు గండిపడింది.కాగా ఈ మ్యాచ్‌లో బెంగళూరు 7 వికెట్ల తేడాతో ఓటమిపాలైంది. ఈ నేపథ్యంలోనే స్ట్రైక్‌ రొటేట్‌ చేయడం,జట్టు అవసరాలకు అనుగుణంగా ఆటతీరు మార్చుకోవడంపై కోహ్లీ తనకు సలహాలిచ్చినట్లు సర్పరాజ్‌ వెల్లడించాడు. గత ఏడాది ఐపిఎల్‌లో నేను కొన్ని తప్పులు చేశాను,ప్రస్తుతం వాటిని సరిదిద్దుకున్నాను, జట్టులోని సీనియర్లు కోహ్లీ, క్రిస్‌గేల్‌, డివి లియర్స్‌,వాట్సన్‌ తదితరులు ప్రతి బంతిని ఎదుర్కొవాల్సిన విధానంపై మెళకువలు వివరిస్తుంటారని, అండర్‌-19 కోచ్‌ రాహుల్‌ ద్రవిడ్‌ సూచనలు నాకు ఎంతో ఉపయోగపడుతుంటాయని సర్పరాజ్‌ పేర్కొన్నాడు.